Wannseeområdet er også kjent som «den grønne forstaden» på grunn av alle sine store villaer som ligger inne i store hager. Wannsee er et tradisjonelt utfartsområde for berlinere for seiling og bading. På østbredden av Grosser Wannsee ligger Strandbad Wannsee som i 2007 var 100 år. Under den kalde krigen var området viktig som rekreasjonsområde for befolkningen i Vest-Berlin.